google/wiki40b huggingface dataset:
Trine Frantzen-saken

Trine Frantzen-saken er en norsk uoppklart forsvinningssak som etterforskes som drap, hvor Trine Frantzen (31) forsvant etter å ha vært på fest på Øvsttun i Fana, 6.–7. mai 2004.

Forsvinningen

Trine Frantzen hadde vært på fest sammen med hennes samboer og hans kamerat i en hybel i Øvsttunvegen 25 på Nesttun, natt til 7. mai 2004. Hun ble meldt savnet 13. mai av faglederen på Os sosialkontor.

Etterforskningen

Politiet i Os, hvor Frantzen bodde, gikk først ut ifra at hun hadde forsvunnet frivillig og etterforsket saken som en ren savnet-sak. Hun tilhørte et belastet rusmiljø i Bergen og forsvinningen ble ikke ansett som en mulig drapssak før i august 2004, tre måneder senere. Da hadde etterforskningen gått glipp av flere spor, blant annet var data fra mobilbasestasjonene i området blitt slettet og eieren av leiligheten hvor festen ble avholdt var død. Frantzens familie anmeldte Os lensmannskontor til Spesialenheten for politisaker. Saken ble henlagt, men lensmannskontoret fikk kritikk i ettertid.
I januar 2007 utlovet Frantzens familie en dusør på 250 000 kroner for tips som ledet til at hun ble funnet, noe som førte til en flom av rykter.
Frantzens samboer og en av hans venner ble anholdt 6. februar 2007. Samboeren ble siktet for drap og vennen for å ha assistert med å bli kvitt liket. Saken mot de to ble henlagt på grunn av bevisets stilling 21. juli 2008. Saken ble også gjenopptatt i 2012 etter nye tips, men da også henlagt.
Det er enda ikke helt klart om Frantzen ble drept, men det er fortsatt hovedteorien til politiet.
Saken ble gjenopptatt i mars 2019, da politiet utførte søk ved Øvsttun kirkegård. Dette inkluderte blant annet undersøkelser av tolv gravplasser. Selskapet Cowi foretok søk med en georadar som kan skape et bilde av eventuelle objekter under bakken. I april 2019 ble det kjent at resultatet av søket var klart og at politiet hadde bestemt seg for å åpne en grav. Totalt fem graver ble åpnet 15. og 16. mai 2019 uten at det ble gjort noen funn. 31. mai 2019 skrev Vest politidistrikt i en pressemelding at nye vitner hadde meldt seg og gitt «konkrete observasjoner fra det aktuelle tidsrommet i 2004.» Dette førte til at politiet gjorde søk på gravplassen. Ytterlige åtte graver ble gjennomsøkt 3. og 4. juni 2019 uten at det ble gjort noen funn.

Saken i media

Saken har fått en god del mediedekning i løpet av årene, og TV-programmet Insider hadde satt av tre episoder til saken i 2018. I programmet ble det fremlagt en teori om at Frantzen hadde blitt drept med en overdose og dumpet i en grav på Øvsttun kirkegård. Saken har også vært omtalt i programmet Savnet på TV Norge, og Åsted Norge på TV 2.
Trigonophorus xizangensis

Utseende

En middelsstor, grønn gullbasse. Begge kjønn har et flatt, T-formet framspring i pannen (slektsnavnet betyr "trekant-bærer"), på sidene av dette med rundede lapper, og også et rundet framspring som går fra bakhodet forover. Kroppen er ganske fint punktert, uten tydelige punktstriper på dekkvingene.

Utbredelse

Arten lever i Tibet.
Nets

Virksomhet

Nets består av følgende forretningsområder: sektortjenester, finansielle tjenester og handelstjenester. I tillegg har konsernet et datterselskap, Teller, med ansvar for innløsning av internasjonale betalingskort under forretningsområdet handelstjenester.

1960–1970

PBS ble grunnlagt i 1968.

1970–1980

I 1972 fusjonerte de to norske selskapene i markedet for elektroniske betalingstjenester, Bankkort og Bankgirosentralen, og dannet BBS (Bankenes betalingssentral). I 1974 ble direkte-debit introdusert på det danske markedet. Selskapet Teller ble etablert i 1977 som Visa Norge AS.

1980–1990

I 1983 introduserte PBS det nasjonale debetkortet Dankort.

1990–2000

I 1991 ble det norske nasjonale betalingskort BankAxept lansert. Betalingskortet har blitt den mest brukte betalingsmetoden i Norge.

2000–2010

I 2003 ble MasterCard lagt til i produktporteføljen til Visa Norge, og selskapets navn ble endret til Teller.
I 2005 sto BBS for oppkjøpet av Ingenico AB (Sverige), og de neste årene gjennom kjøpene av LD Betalingssystemer (Danmark), BBS Manison (Finland) og Sagem Denmark.
I 2006 ble datterselskapet PBS International etablert.
I 2006 inngikk Teller en innløsningsavtale med American Express. Året etter ble Teller overtatt av Nordito AS.
BBS ble i 2007 overtatt av Nordito AS. I 2010 ble Nets grunnlagt ved at danske PBS Holding A/S og norske Nordito AS, morselskapet til BBS og Teller, fusjonerte.

2014

Advent International, ATP og Bain Capital signerte en avtale om å kjøpe 100 % av aksjene i Nets fra eksisterende aksjonærer, en gruppe på 186 hovedsakelig danske og norske banker.

2019

Mastercard kjøper Nets.
Nemi

Bakgrunn

Nemi hadde sin begynnelse som gjesteserie i Larsons Gale Verden, en månedlig tegneseriantologi basert på Gary Larson's The Far Side, utgitt av Bladkompaniet. Nemi het først Den svarte siden, og debuterte i Larsons Gale Verden nr. 7/1997. Serien ble raskt populær, og utvidet til å bli De svarte sidene, før både serie og hovedperson fikk sitt nåværende navn fra og med halloween-utgaven av Larsons Gale Verden høsten 1999. Samme vår (fra 23. mars) hadde Nemi en gjesteopptreden i Dagbladet. Den 25.april i år 2000 erstattet "Nemi" stripeserien "Grimmy" i Dagbladet og ble fra da av, på fast basis, trykt som daglig stripe i avisa. Fra januar 2002 ble Nemi-stripene supplert av ukentlige helsider. Lise Myhre har også illustrert dikt av bl.a. André Bjerke, Nicole Blackman, Edgar Allan Poe, Inger Hagerup, Michael Krohn, Lars Saabye Christensen, Tor Jonsson og Jens Bjørneboe.

Eget blad

Serien har hatt gitt navn til et eget tegneserieblad utgitt av Egmont Serieforlaget siden januar 2003 i stort magasinformat. Det første året kom det ut åtte blader, siden har det vært utgitt månedlig. Bladet har hatt en rekke biserier, både striper og lengre fortellinger. Utenlandske serier omfatter Roman Dirges Lenore – The Cute Little Dead Girl, Iskalde grøss, Sinfest, Fabler, Frank Chos, Reservatet, Carol Lay, Alan Moore's Tommorow Stories, Nina Hemmingsson, Bizarro, Love hurts, Sarahs Skriblerier og Hundevakta (Beasts of Burden). Mange norske serieskapere har også laget serier for Nemi, deriblant Ronja Berge, Tomas Drefvelin (Rex Rudi), Astrid Hansen, Lars Lauvik, Geir Moen, David Skaufjord, Ida Syvertsen, Kim Holm, Øyvind Lauvdahl, Håvard Johansen og Ida Neverdahl. Hver utgivelse av bladet har et tema, som gjenspeiles i artikkel, forside og utvalget av serier.
Serien har også eget blad i Sverige, i forskjell til det norske bladet er det utgitt i tradisjonelt bladformat, og inneholder en litt annerledes mix av biserier. Serien hadde også et kortlivet blad i Danmark, som dog ble nedlagt etter bare sju nummer.

Soundtrack

I 2001 ble Nemi den første norske tegneseriefiguren med egen plate. Albumet Nemi – The Soundtrack ble utgitt på  Nocturnal Art Productions, og er en samling av goth og annen mørk, hard rock musikk. Albumet inneholder bidrag fra blant annet Mayhem, Fields of the Nephilim, Red Harvest, Zeromancer og Magicka.
DeLillos

Historie

Navnet kom etter forslag fra Ola Snortheim, som frontfigur Lars Lillo-Stenberg hadde spilt inn en demotape sammen med i 1983. deLillos kjennetegnes først og fremst gjennom frontfiguren Lars Lillo-Stenbergs tekster og karakteristiske stemme. De norskspråklige tekstene er skrevet i en naivistisk form, noe man kan se i sentrale sanger som «Min beibi dro avsted» og «Tøff i pyjamas», begge hentet fra debutalbumet Suser avgårde. Dette albumet fra 1986 blir sammen med Hjernen er alene fra 1989 og Neste sommer fra 1993 regnet som gruppens viktigste utgivelser så langt.
I tillegg til Lars Lillo-Stenberg har også hans far, Per Lillo-Stenberg, og bassist Lars Fredrik Beckstrøm skrevet flere av deLillos' sangtekster og låter.
Bandet har vunnet Spellemannprisen to ganger: for Neste sommer fikk de Spellemannprisen 1993 i klassen rock og for Sent og tidlig fikk de Spellemannprisen 1995 i klassen gruppe. Bandet fikk også Gammleng-prisen i klassen pop i 1994. Bandet har i tillegg vært nominert til Spellemannprisen i klassen rock fire ganger: i 1987 for Før var det morsomt med sne, i 1989 for Hjernen er alene, i 1997 for Stakkars og 2000 for Kast alle papirene samt i klassen popgruppe i 2010 for Hjernen er alene i Operaen. I tillegg har de vært nominert til Årets spellemann i 1994, årets låt for «Smak av honning» i 1995 og tidenes norske hit for  «Neste sommer» i 2001.
I 2005 ble Lars Lillo-Stenberg og Rune Lindstrøm enige om å gjenforene det «originale» deLillos som et sideprosjekt. De hadde en konsert på klubben Elm Street i Oslo i november for å feire gjenforeningen under navnet deLillos'85 og gav også ut albumet Suser videre i 2006.
Gruppen fortsatte samarbeidet og navnet deLillos'85 ble etter hvert gjort om til deLillos og som en trio ga de i februar 2009 ut Huskeglemme. I oktober 2008 skrev Lillo-Stenberg på deLillos' hjemmeside: «Dette betyr ikke at Lundevall og Paasche er ute av festen for alltid». I løpet av 2009 ble Lundevall igjen fullverdig medlem av bandet, mens Paasche var tilbake som trommeslager da 20-årsjubileet til Hjernen er alene ble markert med konsert i Operahuset i Oslo og senere utgivelsen av konsertalbumet Hjernen er alene i Operaen.

Kjerringvikdemoen

Kjerringvikdemoen ble utgitt i to deler i 2005: den første delen på Suser avgårde (deluxe edition) og den andre delen på  Før var det morsomt med sne (deluxe edition). Demoen var de første opptakene som ble foretatt i Lars Lillo-Stenbergs familiehytte i Kjerringvik. På demoen ble sanger som «Tøff i pyjamas»  samt «Suser av gårde» innspilt for første gang.
Mudita

Muditā (pāli og sanskrit: मुदिता) betyr glede; spesielt sympatisk og stedfortredende glede. Det betyr også gleden som kommer av å glede seg over andres velvære.
Det tradisjonelle eksepel på denne sinnstilstand er en forelder som observerer sitt voksende barns prestasjoner og suksess. Mudita må ikke forveksles med stolthet, ettersom en person som føler mudita ikke behøver å ha noen personlig interesse eller direkte fortjeneste av den andres prestasjoner. Mudita er ren glede som ikke er forfalsket av egeninteresse.
Når vi kan bli glade over gleden som andre føler, kalles det mudita; det motsatte ord er invidia.
I buddhismen er mudita den tredje av de fire brahmavihārās.
Pinsekirken i Bærum

Pinsekirken i Bærum, Elias Smiths vei 13, er en kristen menighet med i overkant av 700 medlemmer, mer enn 200 barn og over 25 ulike nasjoner er representert i kirken.
Pastorpar for Pinsekirken i Bærum er Anette og Morten Aune. Pinsekirken har sine ukentlige søndagsgudstjenester i Bærum Kulturhus.
5. divisjon fotball for menn (Troms)

Avdeling 1

Kilde: fotball.no

Avdeling 2

Kilde: fotball.no

Avdeling 2

Kilde: Speaker.no
Exxon Valdez-forliset

Exxon Valdez-forliset fant sted i Prince William-sundet utenfor kysten av Alaska.
Oljetankerens forlis med påfølgende oljeutslipp fant sted 24. mars 1989 og regnes som en av de mest ødeleggende miljøkatastrofene som er forårsaket av mennesker på havet noen gang. Selv om oljeutslippet fra «Exxon Valdez» var meget ødeleggende, er det ikke blant de største med hensyn til mengden olje som ble sluppet ut. 
For styresmaktene og industrien var Prince William-sundets avsidesliggende plassering under ryddeaksjonen en ekstra utfordring idet det kun kunne nåes med helikopter og båt. Dette la stort press på de eksisterende handlingsplanene for slike ulykker. Regionen er et habitat for laks, oter, sel og sjøfugl.
Nettverkskort

Nettverkskort (eng. Network Interface Card, NIC) er innen datateknologi en enhet som benyttes for å koble sammen og utveksle informasjon med andre maskiner på et nettverk. Nettverket kan være lokalt eller tilkoblet til et bredbåndsnett. Kortet kan enten være et tilleggskort, som en USB-enhet eller integrert i hovedkortet.
Det finnes to typer nettverkskort, trådløse og kabelbaserte. Det trådløse tar mer og mer over markedet men har sin begrensning i hastighet, rekkevidde og sikkerhet. Idag har trådløse nettverk normalt opptil 300 Mbps i båndbredde og omtrent 100 meters rekkevidde. Kabelbaserte nettverk er idag de mest brukte, der hastighetene vanligvis varierer mellom 10, 100 og 1000 mbps (1 gbps).
Midtmaradalen

Midtmaradalen er en 6–7 km lang og nesten snorrett dal sørøst i fjellområdet Hurrungane vest i Jotunheimen. Dalen ligger i Årdal kommune i Sogn og Fjordane. Den er en typisk U-dal, gravet ut av isbreen i siste istid.
Dalen er omkranset av høye topper – flere på over 2000 meter. Står en nede i dalen og ser oppover, i retning nordvest, har en Midtmaradalsryggen på venstre side og Maradalsryggen på høyre side. Lenger opp i dalen har en, fra venstre mot høyre, Midtmaradalstindane, Dyrhaugstindane, Skagastølstindane, og Maradalstindane. Mellom disse toppene ligger Midtmaradalsbreen, Skagastølsbreen, Slingsbybreen og – bak Maradalstindane – Maradalsbreen.
Øverst i dalen, ved foten av Storen, ligger Skagastølsbu. Stien fra Utladalen opp gjennom hele Midtmaradalen går opp til Skagastølsbu og over fjellet til Turtagrø.
Gjennom hele dalen renner elven Midtmaradøla, som munner ut i elven Utla der Midtmaradalen munner ut i Utladalen.
Plexus brachialis

Funksjon

Plexus brachialis gir nerveforbindelse for hele armen, både for muskler og følesans, med to unntagelser : trapezius-muskelen innerveres av nervus spinalis accessorius og et hudområde i armhulen innerveres av nervus intercostobrachialis.
Funksjonen av nervene kan hemmes av svulster som vokser i øverste del av lungen og av trange forhold i ryggmargskanalen i nakken, som ved nukleusprolaps eller andre forsnevringer av åpningene fra ryggraden.
plexus brachialis-skader kan føre til alvorlig funksjonshemming i armene.

Anatomi

De fem nerverøttene er de fremre grenene (rami) av ryggmargens forgreninger som først forsyner nakkemuskulaturen i tilsvarende nivå før de blir del av forgreningene og sammenkoblingene i plexus brachialis.
Nakkerøttene C5 og 6 danner en øvre hovedgren. C7 danner en midtre hovedgren, og C8 og T1 en nedre hovedgren. Hver av disse hovedgrener deler seg i fremre og bakre del. Disse seks delene danner igjen tre "bånd".
Nervene som kommer fra plexus kommer for det meste fra en av disse tre båndene, men noen nerver kommer fra deler nærmere ryggraden.
Oscar Grönberg

Biografi

Grönberg er utdannet ved jazzlinja ved Trondheim Musikkonsevatorium i 2011 , der han ble med i Hanna Paulsberg Concept.
O. G. Trio, med Trygve Waldemar Fiske (kontrabass) og Tomas Järmyr (trommer), er en ny, ung, kreativ, spennende og uredd trio som spilte sin debut konsert i 2009. Sammen skaper de en verden av groove, improvisasjon, humor og leken samhandling, alle låtene er basert på Grönberg sine subtile og originale komposisjoner. Trioen spiller med både dypt respekt for komposisjonene, men er også respektløst frie i deres improvisasjoner. Musikken er inspirert av Thelonious Monk, Ahmad Jamal og Andrew Hill.
Reservasjonsrett

Reservasjonsrett er en rettighet man kan gis via lov eller forskrift som gir rett til å nekte å utføre en pålagt oppgave. Reservasjonsretten kan også henvise til muligheten innen EØS-avtalen til å motsette seg et EU direktiv. Reservasjonsrett kan også være retten til å motsette seg at et arbeidsforhold overføres til ny arbeidsgiver, eller retten til å ikke få uadressert reklame ved å stå oppført i reservasjonsregisteret.

Reservasjonsrett basert på overbevisning

I Norge kan man reservere seg mot militærtjeneste dersom man «ikke kan gjøre militærtjeneste av noen art uten å komme i konflikt med sin alvorlige overbevisning ..». Journalister kan ifølge Vær Varsom-plakaten 2.5 ikke tvinges til å gjøre noe i strid med sin overbevisning. Leger og helsepersonell i spesialisthelsetjenesten kan reservere seg mot å «utføre eller assistere ved svangerskapsavbrudd», og kan reservere seg mot transplantasjon eller forskning på fostervev. «Lov om rituell omskjæring av gutter» har også en reservasjonsrett for helsepersonell. Veterinærstudenter kan reservere seg mot noen typer dyreforsøk.

Rettssak og dom

Den katolske legen Katarzyna Jachimowicz ble i desember 2015 sagt opp fra sin stilling i Sauherad for å nekte å sette inn spiral. Hun saksøkte kommunen på bakgrunn av retten til samvittighetsfrihet nedfelt i Den europeiske menneskerettskonvensjon, artikkel 9. Hun tapte saken i tingretten i 2017 blant annet fordi reservasjonen ble ansett som «forskjellsbehandling på grunnlag av kjønn». Jachimowicz anket, og lagmannsretten slo fast at oppsigelsen var i strid med menneskerettskonvensjonen. Jachimowicz tilbake jobben, men fikk ikke erstatning ettersom kommunen ikke hadde vært uaktsom. Saksomkostningene fra ankesaken måtte betales av kommunen.
Adventureland

Handling

James Brennan (Jesse Eisenberg) er en lovende og sjarmerende, om enn nevrotisk ung mann som nettopp har gått ut av high school og skal begynne på college i New York. Men familien har ikke råd til å sende James til college, og dermed må han ta en sommerjobb. Det dukker opp en mulighet i fornøyelsesparken Adventureland. Han er langt ifra fornøyd med dette – men så møter han Em Lewin (Kristen Stewart), en jente han oppdager at han har mye til felles med. De tilbringer mye av sommeren sammen og blir etterhvert kjærester. Men det viser seg at Em har sine mørke hemmeligheter. Vil forholdet kunne overleve dem?

Om filmen

Adventureland spilte inn 17 millioner dollar på verdensbasis. Filmen har et gjennomsnitt på 7,0 på nettsiden Internet Movie Database, og hele 89% på Rotten Tomatoes.
EM i friidrett 2018 – 200 meter menn

Kvalifikasjonskrav

Kvalifikasjonskravet for 200 meter menn var: 20,90.

Konkurranse

De ti best rangerte utøverne gikk rett til semifinalene.
Von Beetzen

Adelsvåpen

Våpenskjoldet er  avdelt i to deler i lengderetningen. På høyre side er skjoldet blått eller azurfarget. På venstre side er det gult eller gullfarget. Midt på skjoldet står et høyt grønt tre. I det blå feltet står en opprett stående, bevinget gyllen grip med spisse ører, oppsperret nebb, rød uthengende tunge og mellom føttene en hopslingret svans. Gripen holder begge de fremre klørne mot treet. I det gyldne feltet står en tilsvarende stående svartbrun bjørn med oppsperret gap, rød uthengende tunge og med et hvitt eller sølvfarget halsbånd.  Bjørnens fremre labber holdes mot treet. På skjoldet hviler et fritt liggende, åpent, fremadvent, blåfarget og rødforet adelig rustningshjelm med et vedhengende gyllent smykke og en omkranset blå eller gul pøsende duk.  Duken er på høyre siden blå eller gulfarget, mens den på venstre side er svart og gull eller gulfarget. Oppå duken er det to innadvendte ørnevinger med åpne fjær. Mellom vingene er det en rustningskledd arm hvor en i hånden holder et skrått sverd som har et forgylt feste og håndtak. Adelsvåpenet er utferdiget i de svenske og de tysk-romerske nasjonalfarger. Originalen av adelsbrevet fra 1734 oppbevares i forvaltningsarkivet til den østerrikske regjering.
Naturmangfoldloven

Naturvern

Naturmangfoldloven gir muligheten til å etablere leveområder for enkelt arter. Det var tidligere slik at om en orkidé ble fredet, var den forbudt å plukke, men samtidig hadde leveområdet til orkideen ingen beskyttelse. Loven skal gi klare mål for områdevern, krav om forvaltningsplaner for de store verneområdene og gi økte midler til skjøtsel av 
nasjonalparker, landskapsvernområder og naturreservater. Naturmangfoldloven innfører bedre erstatningsregler for grunneiere og rettighetshavere, noe som vil gi erstatning for økonomisk tap på grunn av vernet.

Prioriterte arter

Et nytt virkemiddel i naturmangfoldloven er prioriterte arter. All uttak, skade eller ødeleggelse av en prioritert art er forbudt. Artsfredning etter den eldre naturvernloven beskytter artene mot jakt, fangst, plukking og innsamling, men verner ikke leveområdet. For prioriterte arter er derimot særlig skadelige og ødeleggende tiltak og handlinger i områder som arten er avhengig av eksplisitt forbudt.
De første åtte prioriterte artene er fuglene dverggås og svarthalespove, insektartene elvesandjeger, eremitt og klippeblåvinge og planteartene dragehode, honningblom og rød skogfrue.

Utvalgte naturtyper

Naturmangfoldloven hjemler også særlig vern av «utvalgte naturtyper» (§52). Kriterier som skal legges til grunn, er blant annet om  naturtypen er viktig for en eller flere prioriterte arter, om naturtypen har en vesentlig andel av sin utbredelse i Norge, eller om det er internasjonale forpliktelser knyttet til naturtypen. I forskrift til naturmangfoldloven er følgende fem naturtyper gitt slikt vern: kalklindeskog, kalksjøer, slåttemark, slåttemyr og hule eiker.

Genetisk materiale

Naturmangfoldsloven skal regulere bruk av genetisk materiale og annet arvemateriale fra en art. Dette kan være fra sopper, planter, muslinger og koraller. Slikt materiale kan brukes til å utvikle blant annet medisiner.

Fremmede arter

Naturmangfoldloven har et regelverk som gir bedre kontroll med innførsel og utsetting av «fremmede arter» i Norge. Fremmede arter er regnet som en alvorlig trussel mot naturmangfoldet både nasjonalt og internasjonalt og er listet i Norsk svarteliste. Til de fremmede artene hører blant annet Arion lusitanicus, lakseparasitten Gyrodactylus salaris, lupiner og kjempebjørnkjeks.
Aust-Agder fylkeskommunes kunstnerstipend

Aust-Agder fylkeskommunes kunstnerstipend er et arbeidsstipend som tildeles kunstnere innen billedkunst, kunsthåndverk og tilgrensende kunstuttrykk innen visuell kunst en gang i året. Kunstnerstipendet som ble etablert i 2007 tildeles av fylkesrådmannen. Tildelingen skjer ifølge en innstilling fra en fagkomité på tre personer: fylkeskommunens kultursjef og direktørene ved Sørlandets kunstmuseum og Bomuldsfabriken Kunsthall. 
Målet er at stipendet skal bidra til å dekke søkerens kostnader til kunstnerisk virke i stipendperioden, og at de(n) tildelte skal utvikle seg kunstnerisk, å sørge for kunstnerisk nyskaping og økt kunstnerisk mangfold i fylket. Stipendet tildeles først og fremst kunstnere som bor og arbeider i Aust-Agder, men unntak kan gjøres dersom prosjektet har tilknytning til eller skal realiseres i fylket. Stipendbeløpet er på 205.000 kroner.
Blant kravene er også at kunstnerisk kompetanse må kunne dokumenteres, og at stipendperioden avsluttes med et kunstnerisk produkt, eventuelt at arbeidene stilles ut. En stipendrapport som blant annet beskriver prosjektet og gjennomførelsen av det er en obligatorisk del av helheten. Dersom arbeidet ikke er startet innen seks måneder etter tildelingen, trekkes stipendet tilbake.
Evros (prefektur)

Geografi

Evros er et av de største prefekturene i Hellas og det største i Thrakia og dekker 45 % av Vest-Thrakia, en av tre regioner i Nord-Hellas (de to andre er Makedonia og Thessalia). Det er omtrent 150 km langt fra nord til sør, og 70-100 km bredt. Prefekturet inkluderer også øyen Samothraki. En annen elv i Evros er Arda.
Rodopifjellene ligger i vest og sørvest og åsene før fjellene i sentrale og nordlige områder. En slette og jordbruksområder ligger i Evrosdalen i øst, mens Egeerhavet ligger i sør.

Klima

Området har hovedsakelig middelhavsklima i sørlige og sentrale områder. I nordlige og høyereliggende områder er klimaet mer kontinentalt.